**MOȚIUNEA SIMPLĂ**

*Ministerul Transporturilor sub PSD este Ministerul Anti-Autostrăzi*

Domnule președinte,

Doamnelor și domnilor deputați,

Domnule ministru al Transporturilor Lucian Șova,

Ați afirmat recent în ședința Comisiei pentru Transporturi că atunci “când o să avem autostrăzi, o să avem salarii mari și vor pleca multinaționalele”.

Este o afirmație incredibilă. Un ministru al Transporturilor ar trebui să fie un campion al infrastructurii. Un susținător al autostrăzilor. Dvs., din contră, sunteți un veritabil ministru Anti-Autostrăzi. Pentru dvs. lipsa autostrăzilor e în regulă pentru că românii rămân cu salarii mici. Asta este logica PSD privind infrastructura, asta explică de ce nu avem drumuri moderne.

Mandatul dvs. este un șir de declarații sfidătoare, de gafe, de nerealizări, blocaje și decizii dezastruoase. Dle. ministru, ați făcut praf toate proiectele mari de infrastructură ale României în mandatul dumneavoastră, începând cu autostrăzile care ar trebui să treacă Carpații!

Să începem cu autostrada Târgu Mureș-Iași, trecerea Carpaților Orientali, care este o legătură vitală pentru economia Moldovei. PSD a reziliat contractul pentru realizarea studiilor geotehnice pentru sectorul Tg. Mureș-Ditrău, cei 100km din Transilvania ai autostrăzii, deși contractul avea finanțare din fonduri europene. Ulterior, până în ziua de azi, dle. ministru, nu ați mai făcut nimic pentru acest proiect. Studiile geotehnice și proiectarea nu au fost contractate, deși toată Moldova vă cere să dați drumul la licitații. Ce e mai grav este că dvs., PSD-ul, v-ați bătut joc de oamenii care au venit de la sute de kilometri să protesteze pentru infrastructură!

În ceea ce privește autostrada Sibiu-Pitești, totul este blocat de incompetența cu care conduceți ministerul. Nu avem constructori, nici azi nu e finalizată evaluarea ofertelor de pe acele loturi ușoare din capetele autostrăzii. Nu avem acord de mediu, condiție obligatorie pentru a putea desfășura lucrări. N-ați lansat licitații pentru supervizarea lucrărilor. Dar, cel mai grav, pe secțiunile grele, montane, loturile 2, 3 și 4 nu avem nici licitație, nici studii geotehnice serioase și dvs., dle. ministru, n-ați mișcat un deget pentru această autostradă.

Cea de-a treia trecere montană, cea de pe Valea Prahovei, între Comarnic și Brașov este deja subiect de haz de necaz pentru români după atâtea tentative nereușite. Ați anunțat recent renunțarea la pregătirea și derularea acestui proiect cu profesioniștii Băncii Mondiale, după ce guvernul anterior, tot PSD, ceruse sprijinul acestei instituții. Nu numai că ne pierdem orice credibilitate în relația cu instituțiile financiare internaționale, dar îngropați o șansă unică pentru derularea profesionistă a acestei investiții. Cine se va ocupa în loc? Comisia Națională de Prognoză din subordinea doamnei Dăncilă. Deci, mai nou, autostrăzi se ocupă Comisia de Prognoză. E caragialian, ar fi amuzant dacă n-ar fi trist!

Dincolo de autostrăzile prin munți și celelalte proiecte și dosare grele ale infrastructurii merg la fel de dezastruos sub mandatul dvs.

La coridorul european Sibiu-Nădlac: lipsește constructorul pentru o zonă critică de 9km cu tuneluri între Lugoj și Deva. Nu ați făcut licitația pentru contractarea unui constructor, iar pe lotul 3 învecinat nu ați semnat modificările necesare pentru a putea avea o descărcare la Holdea riscând astfel să avem 20km muzeu, o specialitate a dvs., autostrăzile care nu pot fi folosite.

Pentru autostrada Nord-Sud din Moldova, A7 Buzău-Bacău-Pașcani, din 2016 de când a fost lansată licitația pentru studiile de fezabilitate și proiectul tehnic încă nu a fost finalizată evaluarea ofertelor! Acesta este prioritatea infrastructurii din Moldova pentru dvs.

Am putea continua cu drumul expres Craiova-Pitești unde licitația se îndreaptă cu mare probabilitate spre anulare pentru toate loturile. Sau cu podul de la Brăila, unde nici anul acesta și nici anul viitor nu vor putea începe lucrările penetru că n-ați făcut licitațiile pentru relocări de utilități și exproprieri.

Pentru Centura Bucureștiului, aveți o oportunitate nesperată și de neratat. Banca Europeană de Investiții a pregătit un studiu excelent în care arată că ambele inele - și centura existentă și noul inel de autostradă - sunt necesare pentru a debloca coridorul european Constanța-Nădlac și astfel ambele sunt eligibile pentru fonduri europene. O oportunitate uriașă, pe care nu o folosiți, trenând licitația pentru autostrada de centură A0 Nord.

Fondurile europene, dle. ministru, sunt aur curat pentru România, dar dvs. nu-l doriți. Căutați finanțări prin Asia și prin alte părți... Banii europeni care trebuie cheltuiți corect și legal nu vă trebuie. Chiar colega dvs. de partid, dna. comisar Crețu, a tras un semnal de alarmă și s-a declarat extrem de îngrijorată. Singurele proiecte care atrag fonduri europene în prezent sunt cele fazate din exercițiul financiar trecut, proiecte care ar fi trebuit să fie finalizate încă de atunci. Despre proiecte noi nu poate fi vorba, atâta timp cât renunțați la sprijinul profesioniștilor și preferați să se ocupe Comisia de Prognoză de autostrăzi.

Dacă vorbim de profesionalism, să aducem aminte și de o altă idee de reformă pe care ați distrus-o. Compania de Investiții Rutiere, CNIR: ceea ce trebuia să fie o echipă de elită care să se ocupe de marile proiecte de infrastructură ale României. Aveați la dispoziție asistență tehnică contractată prin intermediul B.E.I. de la compania națională austriacă de autostrăzi. Rezultatul? Astăzi are zero angajați și este o companie fantomă. Timp de o lună a avut totuși un angajat - pe faimosul domn Narcis Neaga, supranumit Groparul Infrastructurii, pe care l-ați mutat apoi la compania de drumuri CNAIR unde este acum director general.

Dar cum ar putea un ministru al Transporturilor să se ocupe profesionist de construcția de autostrăzi, dacă el gândește că doar prin subdezvoltarea cauzată de lipsa autostrăzilor vom reuși să ținem în țară companiile și multinaționalele?

Stimați colegi,

Dl. ministru Șova, și-a început mandatul cu declarații sfidătoare, în doi peri. Ne-a spus că vom circula pe autostrăzi, “când vor fi gata”. Invitat la o discuție despre fondurile europene în Transporturi, nu s-a prezentat și a invitat comisia parlamentară de specialitate sa verifice “pe site-ul ministerului”.

Ultima declarație vine să pună capac incompetenței și degringoladei de la Transporturi, “când vom avea autostrăzi, vor pleca multinaționalele”. Nu, domnule ministru, riscăm să plece multinaționalele tocmai pentru că n-avem infrastructură modernă. Regiuni întregi ale țării rămân în subdezvoltare tocmai pentru că nu sunt conectate cu autostrăzi de Europa!

Stimați colegi,

Vă invităm să votați aceasta moțiune simplă. Nu puteți fi mulțumiți de cum merg lucrurile la Transporturi. Alegătorii dvs., din fiecare circumscripție, s-au săturat de dezastrul din infrastructură. Dl. Șova este depășit de funcția pe care o ocupă, o știți prea bine. Suntem în ceasul al 12-lea pentru a salva fondurile europene. E nevoie de un om competent și capabil la minister. Dați un vot pentru a da o șansă României la infrastructură modernă!